b"\n_START_ARTICLE_\nLlenegall dol\xc3\xa7\n_START_SECTION_\nEtimologia\n_START_PARAGRAPH_\nL'epitet espec\xc3\xadfic del seu nom cient\xc3\xadfic (columbetta = petit colom) deriva del diminutiu en llat\xc3\xad de columba pel seu color blanc.\n_START_SECTION_\nH\xc3\xa0bitat\n_START_PARAGRAPH_\n\xc3\x89s un bolet poc com\xc3\xba que apareix a la tardor (des de principis del setembre fins a mitjan novembre) sota planifolis, especialment sureres (Quercus suber) i castanyers (Castanea sativa), i sobre s\xc3\xb2ls preferentment \xc3\xa0cids.\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nEs troba a Europa (incloent-hi Gran Bretanya i Irlanda) i Nord-am\xc3\xa8rica.\n_START_SECTION_\nConfusions amb altres esp\xc3\xa8cies\n_START_PARAGRAPH_\nL'aspecte del barret (lleugerament umbonat), el color uniformement blanc del basidioma, l'olor no desagradable i les taques blaves o glauques de la base del peu o de les l\xc3\xa0mines, faciliten la seua r\xc3\xa0pida identificaci\xc3\xb3, i la separen d'altres esp\xc3\xa8cies blanques (com ara, Tricholoma album), les quals tenen l'olor desagradable. Tamb\xc3\xa9 es podria confondre amb t\xc3\xa0xons blancs del g\xc3\xa8nere Melanoleuca, per\xc3\xb2 aquests darrers tenen un aspecte del basidioma diferent i viuen generalment en prats de muntanya.\n_START_SECTION_\nComestibilitat\n_START_PARAGRAPH_\n\xc3\x89s comestible, per\xc3\xb2 sense gaire tradici\xc3\xb3 culin\xc3\xa0ria, a causa sobretot de la seua raresa."